Zakken Johansen (1904–1970)

Zacharias «Zakken» Johansen (født 10. april 1904, død 15. oktober 1970) var en norsk idrettsutøver fra Oslo som i hovedsak drev med friidrett. Han representerte IK Tjalve. I friidrett ble Johansen norsk mester i kulestøt i 1924.

Som friidrettsutøver var Johansen primært diskoskaster. Han vant 6 sølv og 2 bronsemedaljer i årene 1922 til 1930. Han beste resultat kom under et stevne i 1930, der han kastet 44,03 meter. Under NM i 1924 slo Johansen Johan Trandem i kulestøt med 11 cm etter kast med både høyre og venstre hånd. Det ble hans eneste tittel, men han fikk sølv også året etter i kulestøt. Han støtte kule bare disse årene og er dermed ikke registrert med offisielt resultat for støt med én hånd.

Familie og jobb 
Han var oppkalt etter sin far, Zakken Johansen (sr.) (1875–1935), som var mest kjent som banemester og senere som mangeårig bestyrer for Oslo idrettsbaner blant annet ved Bislett stadion og Frogner stadion. Johansen jr. var etter sin aktive friidrettskarriere først banemester og senere bestyrer for Oslos kommunale idrettsbaner etter sin far. Hans to eldre søstre ble begge norgesmestere i kunstløp; Margit ble norgesmester seks ganger og Klara Johansen en gang. Zakken Johansen jr. ble i 1945 innvotert som livsvarig medlem av Oslo SK; det samme hadde hans far blitt i 1922.

Referanser

Litteratur 
 

Norske kulestøtere
Norske diskoskastere
Norgesmestere i friidrett
Personer fra Oslo
Friidrettsutøvere for IK Tjalve